บริษัท ช.การช่าง ใหญ่ขนาดไหน
รู้ไหมว่า ช.การช่าง บริษัทรับเหมาก่อสร้างคู่แข่งของอิตาเลียนไทย  เริ่มต้นมาจากธุรกิจอู่ซ่อมรถ ก่อนที่จะขยายอาณาจักรจนกลายมาเป็น 1 ใน 3  ผู้รับเหมาก่อสร้างรายใหญ่ที่สุดในประเทศไทย  ที่มาของเรื่องนี้เป็นยังไง ลงทุนแมนจะเล่าให้ฟัง
17 ก.พ. 2561

บริษัท ช.การช่าง ใหญ่ขนาดไหน / โดย ลงทุนแมน
รู้ไหมว่า ช.การช่าง บริษัทรับเหมาก่อสร้างคู่แข่งของอิตาเลียนไทย
เริ่มต้นมาจากธุรกิจอู่ซ่อมรถ
ก่อนที่จะขยายอาณาจักรจนกลายมาเป็น 1 ใน 3
ผู้รับเหมาก่อสร้างรายใหญ่ที่สุดในประเทศไทย
ที่มาของเรื่องนี้เป็นยังไง ลงทุนแมนจะเล่าให้ฟัง
บริษัท ช.การช่าง จำกัด (มหาชน) หรือ CK ก่อตั้งโดยตระกูลตรีวิศวเวทย์ โดยตระกูลตรีวิศวเวทย์มีเชื้อสายมาจากคนจีน ก่อนที่จะอพยพมาทำมาหากินในจังหวัดสุพรรณบุรี
ในช่วงแรกนั้นตระกูลตรีวิศวเวทย์ พยายามสร้างตัวโดยทำสารพัดอาชีพ แต่ก็ไม่ค่อยจะประสบความสำเร็จมากนัก จึงตัดสินใจย้ายเข้ามากรุงเทพในปี 2495 และเริ่มต้นทำธุรกิจอู่ซ่อมรถ
หลังจากทำอู่ซ่อมรถมาสักระยะ ในปี 2515 คุณปลิว ตรีวิศวเวทย์ และพี่น้องร่วมกันก่อตั้ง ช.การช่าง ในช่วงแรกเป็นเพียงสำนักงานเล็กๆ ในตึกแถว 2 ชั้น และมีพนักงานเพียงไม่กี่คน
ในช่วงนั้นเป็นยุคที่ประเทศไทยกำลังเข้าสู่การพัฒนาโครงาสร้างพื้นฐานในประเทศหลายอย่าง
ซึ่งถือเป็นช่วงที่ดีสำหรับช.การช่างในการเข้าไปรับงานธุรกิจรับเหมาก่อสร้างโดยเฉพาะงานโยธาและงานก่อสร้างอาคารทั้งของภาครัฐและเอกชน
และบริษัทก็ค่อยๆเติบโตเรื่อยมา
ในปี 2538 บริษัท ช.การช่าง ก็ได้เข้าจดทะเบียนในตลาดหลักทรัพย์แห่งประเทศไทย
ปัจจุบัน ธุรกิจหลักของบริษัทแบ่งออกเป็น 2 กลุ่มคือ
1. ธุรกิจรับเหมาก่อสร้าง โดยมีโครงการก่อสร้างขนาดใหญ่หลายแห่ง ที่เราคุ้นเคย เช่น โครงการก่อสร้างสถานีและอุโมงค์รถไฟฟ้าใต้ดิน โครงการรถไฟฟ้าสายต่างๆ เช่น สายสีเขียว สายสีม่วง สายสีน้ำเงิน โครงการก่อสร้างอาคารจอดรถสนามบินสุวรรณภูมิ โครงการปรับปรุงสนามบินดอนเมือง เป็นต้น
2. ธุรกิจการลงทุนในโครงการสาธารณูปโภค โดยลงทุนผ่านบริษัทลูกที่จดทะเบียนอยู่ในตลาดหลักทรัพย์ คือ
ธุรกิจด้านการคมนาคมขนส่งโดยมีบริษัท ทางด่วนและรถไฟฟ้ากรุงเทพ จำกัด (มหาชน) ซึ่งก่อสร้างและบริหารทางพิเศษ บริหารจัดการโครงการระบบขนส่งมวลชนด้วยรถไฟฟ้า ซึ่ง ช.การช่างถือหุ้นอยู่ 29.9%
ธุรกิจด้านผลิตจำหน่ายน้ำประปาและบริหารจัดการน้ำเสียโดยมีบริษัท ทีทีดับบลิว จำกัด (มหาชน) เป็นผู้ดำเนินการ ซึ่งช.การช่างถือหุ้นอยู่ 19.4%
ธุรกิจด้านพลังงาน ซึ่งมีบริษัท ซีเค พาวเวอร์ จำกัด (มหาชน) เป็น Holding Company ที่ลงทุนในบริษัทที่ประกอบธุรกิจที่ผลิตและจำหน่ายไฟฟ้า โดยที่ช.การช่างถือหุ้นอยู่ 28.8%
บริษัท ช.การช่าง จำกัด (มหาชน) (CK) มีมูลค่าตลาด 41,000 ล้านบาท
ปี 2558 รายได้ 38,027 ล้านบาท กำไร 2,192 ล้านบาท
ปี 2559 รายได้ 47,597 ล้านบาท กำไร 2,002 ล้านบาท
บริษัท ทีทีดับบลิว จำกัด (มหาชน) (TTW) มีมูลค่าตลาด 53,000 ล้านบาท
ปี 2558 รายได้ 5,677 ล้านบาท กำไร 2,681 ล้านบาท
ปี 2559 รายได้ 5,513 ล้านบาท กำไร 2,476 ล้านบาท
บริษัท ซีเค พาวเวอร์ จำกัด (มหาชน) (CKP) มีมูลค่าตลาด 31,000 ล้านบาท
ปี 2558 รายได้ 6,886 ล้านบาท กำไร 412 ล้านบาท
ปี 2559 รายได้ 6,386 ล้านบาท กำไร 55 ล้านบาท
บริษัท ทางด่วนและรถไฟฟ้ากรุงเทพ จำกัด (มหาชน) (BEM) มีมูลค่าตลาด 115,000 ล้านบาท
ปี 2559 รายได้ 13,580 ล้านบาท กำไร 2,605 ล้านบาท
มูลค่าตลาดบริษัท ช.การช่าง และบริษัทลูกทั้งหมด รวมกันมีมูลค่า 240,000 ล้านบาท
ปี 2559 มีบริษัทที่ทำธุรกิจรับเหมาก่อสร้างในตลาดหลักทรัพย์มีจำนวน 20 บริษัท มีรายได้รวมกัน 212,064 ล้านบาท และกำไรรวมกัน 8,727 ล้านบาท โดย ช.การช่าง มีรายได้เป็นลำดับที่ 2 และมีกำไรเป็นลำดับที่ 1 ในบรรดาบริษัทรับเหมาก่อสร้างในตลาดหลักทรัพย์
ปี 2560 บริษัทเซ็นสัญญางานใหม่ประมาณ 48,000 ล้านบาท ทำให้ปัจจุบันมีปริมาณงานในมือที่รอรับรู้รายได้ (Backlog) ประมาณ 78,000 ล้านบาท ซึ่งเกือบ 60% เป็นโครงการรถไฟฟ้า MRT
จะเห็นว่าช.การช่าง เป็นบริษัทรับเหมาก่อสร้างที่นอกจากจะมีงานก่อสร้างเข้ามาอย่างสม่ำเสมอ และมีผลการดำเนินงานของบริษัทลูกมาช่วยกระจายความผันผวนของธุรกิจรับเหมาก่อสร้าง ซึ่งเป็นจุดเด่นที่แตกต่างจากบริษัทรับเหมาก่อสร้างอื่น
เรื่องนี้ทำให้คิดได้ว่า เมื่อตอนที่เราก่อตั้งธุรกิจนั้น ถ้าเกิดขึ้นในช่วงที่สภาพแวดล้อมเอื้ออำนวย ก็เสมือนเป็นตัวช่วยให้ธุรกิจสามารถเติบโตไปได้ดี
นอกจากนี้ การมองหาธุรกิจอื่นที่มีรายได้และกำไรที่มั่นคง เพื่อลดความเสี่ยงจากธุรกิจหลัก ก็จะทำให้บริษัทสามารถเติบโตต่อไปได้อย่างแข็งแกร่ง
แล้วตอนนี้สภาพแวดล้อมเอื้ออำนวยให้เริ่มในธุรกิจประเภทไหน? แล้วถ้าเรามีธุรกิจของตัวเองอยู่แล้ว เรามีวิธีหารายได้เพิ่ม เพื่อลดความเสี่ยงจากธุรกิจหลักอย่างไร? ถ้าทำได้เราก็น่าจะยิ่งใหญ่ได้เหมือน ช.การช่าง
หมายเหตุ การลงทุนมีความเสี่ยง บทความนี้ไม่ได้มีเจตนาชี้นำให้ซื้อหุ้นที่กล่าวถึง โปรดศึกษาข้อมูลก่อนตัดสินใจลงทุน
----------------------
<ad> ช.การช่างถนัดเรื่องก่อสร้าง แต่ Hydrohobby ถนัดเรื่องปลูกผัก
ที่ปรึกษา และจำหน่ายอุปกรณ์ปลูกผักไฮโดรโปรนิกส์
รักสุขภาพกับผักปลอดสารพิษ งานอดิเรกที่ใครๆก็ทำได้ ปลูกผักไฮโดรโปนิกส์ ที่บ้านง่ายๆ หรืออยากมีอาชีพเสริมเป็นฟาร์มผักก็ติดต่อเราได้ที่ 
 หรือ 
----------------------
Reference
-
-
-
-
-
-